**1. MÚDROSŤ**

*Skvúca je a nevädnúca múdrosť ľahko ju uzrú tí, čo ju milujú, nájdu ju tí, čo ju hľadajú. Predbieha a dáva sa poznať tým, čo po nej dychtia. Tomu, kto zrána hľadá ju, netreba sa namáhať, bo nájde ju sedieť pri svojich dverách. V myšlienkach sa zapodievať ňou je vrchol rozumnosti, kto však pre ňu bdie, je skoro bez starostí. Lebo ona sama obchádza a hľadá tých, čo sú jej hodni, blahosklonne im kráča v ústrety na cestách, pri každej myšlienke sa s nimi stretáva. Jej začiatok je túžba úprimná dať sa poučiť.* – Múd 6,12-17

Pojem múdrosti má veľa významových odtieňov – aj v Písme.

**1. Čo je to „Múdrosť“?** V gréckej filozofii pojem „múdry“ znamená človeka, ktorý chce poznať vyššie, večné pravdy. Múdry je ten, kto vie, že nežije pre tento svet. Nevenuje mu toľko pozornosti, aby preň stratil vnútornú cestu hľadania... Napr. Sv. Benedikt – o jeho ceste sme uvažovali vlani...

V hebrejčine je múdrosť (chokma) praktická. Múdry nielen vie, ale aj má úspech. Vie, ako na to, aby dosiahol, čo chce. Ale tu pozor! Izraeliti vedeli, že úspech nemožno oddeľovať od Boha, nezávisí len od nás, je to dar. Preto *počiatkom múdrosti je bohabojnosť* – Ž 111,10 Tu je múdrosť čnosť, ktorú človek nemôže dosiahnuť sám.

Sv. Pavol hovorí, že Gréci hľadajú múdrosť, ale takú, ktorá chce všetko vysvetliť a nie je naklonená veriť, čo nevie pochopiť.

Vo všeobecnosti pod múdrosťou chápeme schopnosť správne chápať skutočnosti, správne hodnotiť, vytyčovať si správne ciele a použiť správne prostriedky v správny čas. Pozor – nie ten je múdry, kto vie, ale ten, kto múdro koná!

**Múdrosť ako boží dar.**

Uvedomme si, že Pán nedáva informácie, ale inštrukcie! Všetky božie dary sú pre život, pre konanie! Kresťanstvo nezmenilo svet filozofickou múdrosťou, ale „hlúposťou“ kríža, ktorú pochopili – pod vplyvom Ducha Svätého – práve jednoduchí ľudia praktického zmýšľania. Víťazstvo jednoduchých... *Len sa pozrite na svoje povolanie, bratia, že tu niet veľa múdrych podľa tela ani veľa mocných ani veľa urodzených, ale čo je svetu bláznivé, to si vyvolil Boh, aby zahanbil múdrych, a čo je svetu slabé, vyvolil si Boh, aby zahanbil silných;* – 1 Kor 1, 26-27

**2. Pán, Boh miluje múdrosť, lebo je to akési jasné zameranie života na Boha!** Pripomíname si aj sen – víziu sv. Cyrila. Keď mal sedem rokov, snívalo sa mu, že panovník zhromaždil všetky devy z mesta a ponúkol mu, nech si jednu vyberie za družku životnú. Uvidel jednu mimoriadne krásne, pekne upravenú a ozdobenú – a tú si zvolil. Volala sa Sofia – Múdrosť. V tomto zmysle voľba múdrosti znamenala aj voľbu božského, zasväteného života ako najvyššej múdrosti. Ako vidíme múdrosť v biblickom zmysle znamená **jasné zameranie na Boha**, uprednostnenie božieho (duchovného) života pred všetkými inými záujmami tohoto sveta. Mk 8,36: „*Veď čo osoží človekovi, keby aj****celý******svet****získal, a svojej duši by uškodil?!***“**

**3.** **Pán, Boh miluje múdrosť, lebo je to túžba vedieť rozlišovať dobro od zla.** Pekne nás do témy uvedie kráľ Šalamún, ktorý prosil Pána: „*Ale ja som malý chlapec, neviem, čo si počať.* – 1 Kr 3,7 – (neviem ako vládnuť): *daj mi učenlivé srdce, aby som dokázal rozlíšiť dobro od zla.*"

**4. Pán, Boh miluje múdrosť, lebo je to** dar, ktorý osvetľuje myseľ a umožňuje mu vidieť v stvorení úžasné Božie dielo a osvetľuje srdce, aby sme boli schopní pochopiť krásu stvorenia, „chuť“ (vecí) života. Aj tá najskromnejšia a najskrytejšia existencia obsahuje zázraky a sama sa stáva dôvodom k údivu a **upriamuje myseľ k Bohu Stvoriteľovi**. Učí nás vidieť dobro v stvorení, budí v duši radosť a velebenie Boha. Odhaľuje nám dobro, ktoré je v nás, cestu, ktorou sa máme uberať a nevyčerpateľný zdroj našej nádeje v Kristovi. Kardinál Martini: „A stane sa ti, že cítiš, ako sa tvoje srdce chveje pre stratené príležitosti, pre gestá, slová, nemotornú zábudlivosť, s ktorou si nechal ľudí, ktorých miluješ, najviac trpieť. Múdrosť nám hovorí, ako požiadať o odpustenie, ako opäť rozdávať radosť. A radosť z konania sa prebúdza, plynutie času nachádza svoj poriadok. Život konečne nachádza svoju príchuť v gestách/skutkoch lásky “.

Dar múdrosti je jeden z najvyšších darov. Je svetlom zhora. Je osobitnou účasťou na tom tajomnom a najvyššom poznaní, ktoré je vlastné iba Bohu. Vo Svätom Písme čítame: „*Preto som sa modlil: Bol mi daný rozum. Prosil som a vošiel do mňa duch múdrosti. Cenil som ju nad žezlá a tróny, bohatstvo som za nič pokladal v porovnaní s ňou.*“ – Múd 7, 7 – 8 Ako vidíme, túto múdrosť je možno získať! Vyprosiť si ju! Zase výzva ku konaniu!

 Táto vyššia múdrosť je koreňom nového poznania, poznania preniknutého láskou, (vedecké poznanie bez lásky je vražedné – viď Hirošimu a Nagasaki) vďaka ktorej získava dôvernosť s božskými vecami a z nich zakusuje chuť. Svätý Tomáš hovorí práve o „určitej Božej príchuti“, preto opravdivo múdry nie je ten, kto vie, pozná Božie veci, ale ten, kto ich zakusuje, kto ich žije. (Nič z toho, čo vidíš, alebo zažiješ, ťa neurobí lepším; to ťa najskôr môže nakopnúť, ale dôležité je to, či konáš. Teda vnútorne „prežiješ“! Nie konzum, ale tvorba!)

 Dar múdrosti nám okrem toho dáva osobitnú schopnosť posudzovať ľudské veci podľa Božieho metra, v Božom svetle. Kresťan osvietený týmto darom, je v stave oceniť opravdivé hodnoty stvorenia. Nádherný príklad tohoto vyššieho chápania vecí, tejto „reči stvorenia“ vidíme v „Speve stvorenia“ od svätého Františka Asisského. (Viď v prílohe! – prečítať v ústraní!)

Sv. Pavol píše (1 Kor 2, 5-15): *Medzi dokonalými hovoríme aj múdrosť – no nie múdrosť tohoto veku ani múdrosť kniežat tohoto veku, ktoré spejú k záhube, ale hovoríme tajomnú Božiu múdrosť, ktorá bola skrytá a ktorú Boh pred vekmi určil nám na slávu. Ale nám to Boh zjavil skrze Ducha, lebo Duch skúma všetko, aj Božie hlbiny. Živočíšny človek neprijíma veci Božieho Ducha; sú mu bláznovstvom a nemôže ich pochopiť, lebo ich treba duchovne posudzovať. No duchovný posudzuje všetko a jeho nik nemôže posúdiť.*

 Vďaka tomuto daru je celý život kresťana zasiahnutý vanutím Ducha. U mnohých duší sa opakujú veľké veci, ktoré Duch Svätý vykonal v Panne Márii. Tá, ktorú si tradičná nábožnosť uctieva ako „Sídlo Múdrosti“ nech každého z nás privedie k vnútornému požívaniu nebeských darov. Múdrosť je dar praktický, činný, nielen intelektuálny. Je to schopnosť vnímať realitu života ako vstup do tajomstva, sprítomnenie božieho diela v našom časopriestore.

 Múdrosť nás uschopňuje prežívať, vnímať dobrotu a krásu. Uschopňuje nás vychutnávať ich a s ich pomocou sa dostať k darcovi, čiže Stvoriteľovi. To je krása pravdy, ale aj prejavov, správania a typov existencie, podnikov a umeleckých diel.

Tromi cestami sa možno dostať k múdrosti: pohľadom ducha prísť tam, kde skutočnosti vyžarujú dobro; naučiť sa stále viac doňho vnikať, i keby bolo akokoľvek pokorné a obyčajné; a vystupovať k Bohu. Patrí sem aj schopnosť vidieť krásu... Krásu starenky, čo prežila život v službe rodine; krásu dieťaťa, krásu kvetov, hudby... stolovanie, spoločenstvo, spoločná modlitba... Skutočné umenie!

Základnou úlohou múdrosti je orientovať človeka na Boha a pomáhať človekovi rozlišovať dobro a zlo. Vnímať vnútornú pravdu – čo je v tom, za tým a kam to vedie... (Nejedná sa tu teda o spracovávanie informácií, ale o schopnosť správneho hodnotenia...) O to prosil Šalamún: „Pane, ja som chlapec, neviem ako sa správať; daj mi učenlivé srdce, aby som vedel rozlišovať dobro od zla.“ *(1 Kr 3 – prečítajte si celú kapitolu...)* Múdrosť nám povie, čo máme chcieť a aké prostriedky použiť, aby sme to dosiahli. Aké slová mám vysloviť, aby som dosiahol, čo chcem. Pomôže mi vypúšťať slová z úst ako rakety do vesmíru – s presne vypočítaným účinkom i dopadom. (Napr. Aké slová a aký tón reči použiť, ak sa chcem zmieriť s manželkou po nedorozumení...) Tak nás múdrosť vedie po cestách života a dáva nám kľúč ku šťastiu, ktoré hľadáme.

 Spravme si z nej poklad. Vedzme odhaliť a oceniť (aj dať oceniť) vzťahy a gestá prinášajúce šťastie; pomáhajme odhaľovať krásu vecí; aj obyčajných a ukrytých. Don Bosco často hovorieval o kráse čností, o prírode, o náboženstve... Krása priťahuje, oduševňuje; nevzbudzuje natoľko pocit povinnosti, ale skôr pocit lásky. Vedzme nechať ľudí prejsť (*pre človeka je najistejšou pravdou tá, na ktorú príde sám*) cestou, ktorá vedie od skúsenosti k zmyslu života a od zmyslu života tam, kde je jeho prameň. Vedzme im pomáhať rozlišovať dobro od zla formáciou svedomia. Múdro sprevádzať a nerušiť.

 Dar múdrosti nás podporuje na cestách a vopred nám dáva vychutnávať radosti z dôvernosti z Bohom. Svätá Terézia Ježiškova napísala:

 „Nech ťa nič neznepokojuje, nech ťa nič nestraší.

 Všetko sa pominie, jedine Boh ostáva.

 Kto má Boha, tomu nič nechýba.

 Jedine Boh stačí.“

Tento dar dáva ako náhradu za dobrá sveta nekonečné Božie dobro. Tak je to s dušou, ktorá sa rozhodla pre Pána. Raduje sa z dobra, ktoré si vybrala, teší sa z bohatstva, ktorého sa jej dostalo, zo samého Boha. A to je pravá múdrosť – **uprednostniť Boha** pred všetkým; Boží poriadok, Božiu vôľu pred akýmkoľvek iným záujmom, či ziskom. Neustúpiť ani pred lichotením, ani pred hrozbami a voliť si vždy to, čo je viac a cennejšie – Boha.

*Po Bohu žízni moja duša, po Bohu živom; kedyže už prídem k nemu a uzriem Božiu tvár*?

– Ž 42,3

Múdrosť sa prejavuje aj ako hlad a smäd po Bohu (po zmysle života, po večnosti, po pravde a spravodlivosti) – a zodpovedá blahoslavenstvu hladných a smädných – a tiež blahoslavenstvu chudobných duchom... Všetko so všetkým súvisí – a vytvára v človeku jeden z aspektov božieho obrazu vloženého do človeka pri stvorení – Jednotu.

 Nedá mi, aby som na záver tejto úvahy – po toľkých vznešených myšlienkach nezostúpil aj do bežného života a jeho konkrétností. Múdry človek vie a svoju múdrosť aj používa. (V.I. Lenin: Kontrolou každej teórie je prax.) Vie čo treba aplikovať, aby dosiahol, čo chce dosiahnuť. To je to múdrosť v praxi! Upozorňujem, že dosiahnuť dobrý cieľ je vždy omnoho ťažšie, ako dosiahnuť zlý. Uraziť manželku je vždy ľahšie, ako urazenú udobriť a potešiť. Preto je dar múdrosti nanič bez daru sily. Zase sme v aspekte jednoty. Je len jeden Duch Svätý! Alebo máš Ducha, alebo nemáš. A preto si to skontroluj:

Čo je mojim životným cieľom, celkovo, tento týždeň, mesiac, rok? – O čo sa naozaj snažím a po čom naozaj túžim?

Napíš 10 vecí, na ktorých ti najviac záleží! – a ako ich chceš dosahovať/opatrovať...

Napíš 10 vecí, za ktoré sa treba najviac modliť! – a konaj tak...

Napíš 10 vecí, ktoré má tvoja manžel/ka rada!

Napíš 10 vecí, ktoré sa tvojmu manželovi/ke nepáčia!

Napíš 10 vecí, ktorými vieš potešiť svoje deti!

Napíš 10 vecí, ktorými vnášaš pokoj a radosť na svoje pracovisko, do svojho strediska!

Napíš 10 vecí, ktoré ešte potrebuješ vedieť, aby si „majstroval“ svoj život!

Napíš 10 krásnych „vecí“!

A ži s Duchom! Nech je tak! Amen!

Pane Ježišu Kriste, pre tvoju veľkú lásku ťa prosíme, zošli nám od Otca Ducha Svätého, Zástancu, aby pretvoril naše srdcia podľa tvojho srdca. Amen!